amanoisuno/poetBack huggingface dataset:
省試秋風生桂枝 羅隱 
涼吹從何起，中宵景象清。漫隨雲葉動，高傍桂枝生。漠漠看無際，蕭蕭別有聲。遠吹斜漢轉，低拂白榆輕。寥泬工夫大，乾坤歲序更。因悲遠歸客，長望一枝榮。
思故人 羅隱 
故人不可見，聊複拂鳴琴。鵲繞風枝急，螢藏露草深。平生四方志，此夜五湖心。惆悵友朋盡，洋洋漫好音。
寄陸龜蒙 羅隱 
龍樓李丞相，昔歲仰高文。黃閣尋無主，青山竟未焚。夜船乘海月，秋寺伴江雲。卻恐塵埃裏，浮名點汙君。
題方幹詩 羅隱 
中間李建州，夏汭偶同遊。顧我論佳句，推君最上流。九霄無鶴板，雙鬢老漁舟。世難方如此，何當浣旅愁。
秋江 羅隱 
秋江待晚潮，客思旆旌搖。細雨翻蘆葉，高風卻柳條。兵戈村落破，饑儉虎狼驕。吾土兼連此，離魂望裏消。
寄制誥李舍人 羅隱 
梁王握豹韜，雪裏見枚皋。上客趨丹陛，遊人歎二毛。門閑知待詔，星動想濡毫。一首長楊賦，應嫌索價高。
秋日懷孟夷庚 羅隱 
秋日黃陂下，孤舟憶共誰。江山三楚分，風雨二妃祠。知己秦貂沒，流年賈鵩悲。中原正兵馬，相見是何時。
送李右丞分司 羅隱 
分漕得洛川，讜議更昭然。在省曾批敕，中台肯避權。所悲時漸薄，共賀道由全。賣與清平代，相兼直幾錢。
郴江遷客 羅隱 
不是逢清世，何由見皂囊。事雖危虎尾，名勝泊鵷行。毒霧郴江闊，愁雲楚驛長。歸時有詩賦，一為吊沉湘。
感舊 羅隱 
劍佩孫弘閣，戈鋋太尉營。重言虛有位，孤立竟無成。丘隴笳簫咽，池台歲月平。此恩何以報，歸處是柴荊。
鷹 羅隱 
越海霜天暮，辭韜野草幹。俊通司隸職，嚴奉武夫官。眼惡藏蜂在，心粗逐物殫。近來脂膩足，驅遣不妨難。
秋日寄狄補闕 羅隱 
紅塵擾擾間，立馬看南山。謾道經年往，何妨逐日閑。病中霜葉赤，愁裏鬢毛斑。不為良知在，驅車已出關。
寄易定公乘億侍郎 羅隱 
謝舞仍宮柳，高奇世少雙。侍中生不到，園令死須降。班秩通烏府，樽罍奉碧幢。昭王有餘烈，試為禱迷邦。
寄大理徐郎中 羅隱 
佐棘竟誰同，因思證聖中。事雖忘顯報，理合有陰功。官序詵枝老，幽塵範甑空。幾時潘好禮，重與話清風。
寄蘇拾遺 羅隱 
早歲長楊賦，當年諫獵書。格高時輩伏，言數宦情疏。慷慨傳丹桂，艱難保舊居。退朝觀槁草，能望馬相如。
寄許融 羅隱 
多病仍疏拙，唯君與我同。帝鄉年共老，江徼業俱空。燕冷辭華屋，蛩涼恨曉叢。白雲高幾許，全屬采芝翁。
寄禮部鄭員外 羅隱 
欒郤門風大，裴王禮樂優。班資冠雞舌，人品壓龍頭。夜直爐香細，晴編疏草稠。近聞潘散騎，三十二悲秋。
菊 羅隱 
籬落歲雲暮，數枝聊自芳。雪裁纖蕊密，金拆小苞香。千載白衣酒，一生青女霜。春叢莫輕薄，彼此有行藏。
台城 羅隱 
水國春常在，台城夜未寒。麗華承寵渥，江令捧杯盤。宴罷明堂爛，詩成寶炬殘。兵來吾有計，金井玉鉤欄。
舊游 羅隱 
良時不復再，漸老更難言。遠水猶經眼，高樓似斷魂。依依宋玉宅，歷歷長卿村。今日空江畔，相於只酒樽。
寄虔州薛大夫 羅隱 
祝融峰下別，三載夢魂勞。地轉南康重，官兼亞相高。海鵬終負日，神馬背眠槽。會得窺成績，幽窗染兔毫。
蘇小小墓 羅隱 
魂兮檇李城，猶未有人耕。好月當年事，殘花觸處情。向誰曾豔冶，隨分得聲名。應侍吳王宴，蘭橈暗送迎。
寒食日早出城東 羅隱 
青門欲曙天，車馬已喧闐。禁柳疏風雨，牆花拆露鮮。向誰誇麗景，只是歎流年。不得高飛便，回頭望紙鳶。
秋日懷賈隨進士 羅隱 
邊寇日騷動，故人音信稀。長纓慚賈誼，孤憤憶韓非。曉匣魚腸冷，春園鴨掌肥。知君安未得，聊且示忘機。
亂後逢友人 羅隱 
滄海去未得，倚舟聊問津。生靈寇盜盡，方鎮改更貧。夢裏舊行處，眼前新貴人。從來事如此，君莫獨沾巾。
殘花 羅隱 
已歎良時晚，仍悲別酒催。暖芳隨日薄，輕片逐風回。黛斂愁歌扇，妝殘泣鏡臺。繁陰莫矜衒，終是共塵埃。
秋日富春江行 羅隱 
遠岸平如剪，澄江靜似鋪。紫鱗仙客馭，金顆李衡奴。冷疊群山闊，清涵萬象殊。嚴陵亦高見，歸臥是良圖。
寄侯博士 羅隱 
規諫揚雄賦，邅回賈誼官。久貧還往少，孤立轉遷難。清鏡流年急，高槐旅舍寒。侏儒亦何有，飽食向長安。
送沈光侍禦赴職閩中 羅隱 
未至應居右，全家出帝鄉。禮優逢苑雪，官重帶台霜。夜浦吳潮吼，春灘建水狂。延平有風雨，從此是騰驤。
寄袁皓侍郎 羅隱 
東台失路岐，榮辱事堪悲。我寢牛衣敝，君居豸角危。風塵慚上品，才業愧明時。千里芙蓉幕，何由話所思。
寄金吾李蓀常侍 羅隱 
西班掌禁兵，蘭錡最分明。曉色嚴天仗，春寒避火城。安危雖已任，韜略即嘉聲。請問何功德，壺關寇始平。
商于驛與於蘊玉話別 羅隱 
南朝徐庾流，洛下憶同遊。酒采閑坊菊，山登遠寺樓。相思勞寄夢，偶別已經秋。還被青青桂，催君不自由。
封禪寺居 羅隱 
盛禮何由睹，嘉名偶寄居。周南太史淚，蠻徼長卿書。砌竹搖風直，庭花泣露疏。誰能賦秋興，千里隔吾廬。
錢 羅隱 
志士不敢道，貯之成禍胎。小人無事藝，假爾作梯媒。解釋愁腸結，能分睡眼開。朱門狼虎性，一半逐君回。
投寄韋右丞 羅隱 
赤壁徵文聘，中台拜郤詵。官資參令僕，曹署轄星辰。襆被從誰起，持綱自此新。舉朝明典教，封納詔書頻。禁樹曾摛藻，台烏舊避塵。便應酬倚注，何處話窮鱗。
紅葉 羅隱 
不奈荒城畔，那堪晚照中。野晴霜浥綠，山冷雨催紅。遊子灞陵道，美人長信宮。等閒居歲暮，搖落意無窮。
期徐道者不至 羅隱 
遼鶴虛空語，冥鴻未易親。偶然來即是，必擬見無因。霜霰窮冬令，杯盤旅舍貧。只應薊子訓，醉後懶分身。
歲除夜 羅隱 
官曆行將盡，村醪強自傾。厭寒思暖律，畏老惜殘更。歲月已如此，寇戎猶未平。兒童不諳事，歌吹待天明。
雪 羅隱 
盡道豐年瑞，豐年事若何。長安有貧者，為瑞不宜多。
旅夢 羅隱 
旅夢思遷次，窮愁有歎嗟。子鵝京口遠，粳米會稽賒。漏澀才成滴，燈寒不作花。出門聊一望，蟾桂向人斜。
秋寄張坤 羅隱 
庭樹已黃落，閉門俱寂寥。未知棲托處，空羨聖明朝。酒醒鄉心闊，雲晴客思遙。吾徒自多感，顏子只簞瓢。
傷華髮 羅隱 
舊國迢迢遠，清秋種種新。已衰曾軫慮，初見忽沾巾。日薄梳兼懶，根危鑷恐頻。青銅不自見，只擬老他人。
九江早秋 羅隱 
雨過晚涼生，樓中枕簟清。海風吹亂木，岩磬落孤城。百歲幾多日，四蹄無限程。西鄰莫高唱，俱是別離情。
初秋寄友人 羅隱 
九華曾屏跡，罹亂與心違。是處堪終老，新秋又未歸。病中芳草歇，愁裏白雲飛。樵侶兼同志，音書近亦稀。
秋居有寄 羅隱 
端居湖岸東，生計有無中。魘處千般鬼，寒時百種風。性靈從道拙，心事奈成空。多謝金台客，何當一笑同。
雪霽 羅隱 
南山雪乍晴，寒氣轉崢嶸。鎖卻閑門出，隨他駿馬行。一竿如有計，五鼎豈須烹。愁見天街草，青青又欲生。
堠子 羅隱 
終日路岐旁，前程亦可量。未能慚面黑，只是恨頭方。雅旨逾千里，高文近兩行。君知不識字，第一莫形相。
初夏寄顧紹宗 羅隱 
江上偶分袂，四回寒暑更。青山無路入，白髮滿頭生。郢浦雁尋過，鏡湖蟬又鳴。憐君未歸日，杯酒若為情。
寄第五尊師 羅隱 
苕溪煙月久因循，野鶴衣裘獨繭綸。只說泊船無定處，欲訪先生問經訣，世間難得不由身。
寄西華黃煉師 羅隱 
西華有路入中華，依約山川認永嘉。羽客昔時留筱簜，盛事兩般君總得，老萊衣服戴顒家。
所思 羅隱 
西上青雲未有期，東歸滄海一何遲。酒闌夢覺不稱意，鬥雞走狗五陵道，惆悵輸他輕薄兒。